Document ID: 32014R0098

A BIZOTTSÁG 98/2014/EU RENDELETE
(2014. február 3.)
a szeszes italok meghatározásáról, megnevezéséről, kiszereléséről, címkézéséről és földrajzi árujelzőinek oltalmáról szóló 110/2008/EK európai parlamenti és tanácsi rendelet II. és III. mellékletének módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a szeszes italok meghatározásáról, megnevezéséről, kiszereléséről, címkézéséről és földrajzi árujelzőinek oltalmáról szóló, 2008. január 15-i 110/2008/EK európai parlamenti és tanácsi rendeletre (1) és különösen annak 26. cikkére,
mivel:
(1)
A 110/2008/EK rendelet II. melléklete értelmében a „London gin” szeszesital-kategória kapcsán használható a „dry” kifejezés. Az említett szeszes ital a végtermék 1 literében található legfeljebb 0,1 g cukron kívül nem tartalmazhat hozzáadott édesítőt. A „gin” és a „desztillált gin” szeszesital-kategóriáknál nem szerepel az édesítő hozzáadására vonatkozó korlátozás. Mindazonáltal amennyiben a „gin” és a „desztillált gin” cukor hozzáadása nélkül vagy literenként legfeljebb 0,1 g cukortartalommal készül, ezen szeszes italok kapcsán is lehetővé kell tenni a „dry” kifejezés használatát, összhangban az említett mellékletben meghatározottakkal.
(2)
Magyarország a 110/2008/EK rendelet 17. cikkének (1) bekezdésében előírt eljárásnak megfelelően kérelmezte az „Újfehértói meggypálinka” földrajzi árujelzőként való bejegyzését a 110/2008/EK rendelet III. mellékletébe. Az „Újfehértói meggypálinka” Magyarországon hagyományosan előállított gyümölcspárlat, amely kizárólag az „Újfehértói fürtös” és a „Debreceni bőtermő” meggyfajtákból készül. Az „Újfehértói meggypálinka” műszaki dokumentációjának főbb előírásait a 110/2008/EK rendelet 17. cikke (6) bekezdésének megfelelően a kifogásolási eljárás céljára közzétették az Európai Unió Hivatalos Lapjában (2). Mivel a Bizottsághoz nem érkezett kifogás a 110/2008/EK rendelet 17. cikkének (7) bekezdésével összhangban, az „Újfehértói meggypálinka” elnevezést földrajzi árujelzőként be kell jegyezni az említett rendelet III. mellékletébe.
(3)
A „Polska Wódka/Polish Vodka” és az „Originali lietuviška degtinė/Original Lithuanian vodka” földrajzi árujelzők szerepelnek a 110/2008/EK rendelet III. mellékletének „15. Vodka” termékkategóriájában. Azonban az említett földrajzi árujelzők műszaki dokumentációja szerint ezen elnevezések ízesített vodkát is takarhatnak. Ennek megfelelően az említett földrajzi árujelzőket a mellékletben a „31. Ízesített vodka” termékkategóriában is fel kell tüntetni. A fogyasztóknak a termék jellegéről való pontos tájékoztatása érdekében az ilyen vodka címkéjén szerepelnie kell az „ízesített vodka” kereskedelmi megnevezésnek vagy a „vodka” szónak és a domináns íz megjelölésének.
(4)
A 110/2008/EK rendeletet ezért ennek megfelelően módosítani kell.
(5)
A 110/2008/EK rendeletben rögzített szabályoktól az e rendeletben foglaltakra való áttérés megkönnyítése érdekében indokolt lehetőséget biztosítani a meglévő készletek forgalmazására azok kimerüléséig, és indokolt engedélyezni az e rendelet hatálybalépésének időpontja előtt nyomtatott címkék 2015. december 31-ig történő használatát.
(6)
Az e rendeletben előírt intézkedések összhangban vannak a szeszes italokkal foglalkozó bizottság véleményével,
ELFOGADTA EZT A RENDELETET:
1. cikk
A 110/2008/EK rendelet II. és III. melléklete a következőképpen módosul:
1.
A II. melléklet a következőképpen módosul:
a)
a „20. Gin” pont a következő d) ponttal egészül ki:
„d)
A »gin« kifejezés kiegészíthető a »dry« kifejezéssel, amennyiben a termék a végtermék 1 literében megtalálható legfeljebb 0,1 g cukron kívül nem tartalmaz hozzáadott édesítőt.”
b)
a „21. Desztillált gin” pont a következő d) ponttal egészül ki:
„d)
A »desztillált gin« kifejezés kiegészíthető a »dry« kifejezéssel, amennyiben a termék a végtermék 1 literében megtalálható legfeljebb 0,1 g cukron kívül nem tartalmaz hozzáadott édesítőt.”
2.
A III. melléklet a következőképpen módosul:
a)
a „9. Gyümölcspárlat” termékkategória a következő bejegyzéssel egészül ki:
„Újfehértói meggypálinka
Magyarország”
b)
a „31. Ízesített vodka” termékkategória a következő bejegyzésekkel egészül ki:
„Polska Wódka/Polish Vodka (3)
Originali lietuviška degtinė/Original Lithuanian vodka (3)
Lengyelország
Litvánia
2. cikk
Az e rendelet 1. cikkével módosított 110/2008/EK rendelet követelményeinek meg nem felelő szeszes italok a készletek kimerüléséig továbbra is forgalomba hozhatók.
Az e rendelet hatálybalépésének időpontja előtt nyomtatott címkék 2015. december 31-ig használhatók.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. február 3-án.

Labels: 3
18
17